તાજેતરમાં યોજાયેલાં વિવિધ પ્રૉપર્ટી ઍક્ઝિબિશન્સમાં પણ વન બી.એચ.કે. ફ્લૅટ્સની ડિમાન્ડ અને સપ્લાય બન્ને જોવા મળી હોવાનું જણાવતાં સાધનો ઉમેરે છે કે નાહર ગ્રુપ, રુસ્તમજી, મૅરથૉન રિયલ્ટી, કાણકિયા સ્પેસ, હબટાઉન વગેરે ડેવલપર્સ તરફથી વન બી.એચ.કે. ઑફર થવા લાગ્યા છે. ડેવલપર વર્ગના મતે હવેના સમયમાં પ્રૉપર્ટીઝ ડેવલપ કર્યા બાદ વણવેચાયેલી પડી રહે તો એનો વ્યાજબોજ ભારે પડે છે. એને બદલે પ્રૉપર્ટી વેચાય તો નાણાં ઝડપથી છૂટાં થાય છે અને નવા પ્રોજેક્ટ્સ હાથ ધરવામાં આસાની રહે છે. વન બી.એચ.કે.નો આ ટ્રેન્ડ મુંબઈ ઉપરાંત બૅન્ગલોર, ચેન્નઈ, હૈદરાબાદ, અમદાવાદ વગેરે જેવાં શહેરોમાં પણ વિકસી રહ્યો છે. મુંબઈમાં મુલુંડ, જોગેશ્વરી, મલાડ જેવાં સબબ્ર્સમાં આ પ્રોજેક્ટ્સ શરૂ થઈ રહ્યા છે. આ વન બી.એચ.કે.નો એરિયા આશરે ૬૦૦થી ૬૫૦ સ્ક્વેરફૂટનો હોય છે, જેની કિંમત અંદાજે ૭૦થી ૭૫ લાખ રૂપિયા આસપાસ થાય છે. હવેના સમયમાં આ ટ્રેન્ડ વધુ વિકસે એવી સંભાવના છે.